Groot gesin verloor als in brandDie Van der Poel-gesin, pa André en 14 van sy 15 kinders, het alles in die brand verloor. Foto: Facebook Die boeregemeenskap van Cullinan staan soos een mens saam om ŉ groot gesin te help wat alles in ŉ brand op hul plaas verloor het. ŉ Verloofde van een van die Van der Poel-dogters van die plaas Eldersrust aan Bronkhorstspruit se kant van Cullinan het Woensdagoggend tussen 01:00 en 02:00 wakker geword en besef die grasdakhuis, waarin hy, 13 van sy 14 sibbes en hul pa, André, geslaap het, is aan die brand. Riaan Joubert van Cullinan se Boere-unie vertel kort voor die brand het die Van der Poels besef iets skort met die krag, want die breker het meer as een keer afgeskop. ŉ Elektriese fout het toe waarskynlik die brand veroorsaak waarin die groot plaashuis in puin gelê is. Die man het alarm gemaak en gelukkig kon almal betyds uit die huis kom wat so erg beskadig is, Joubert meen dit sal geheel en al oorgebou moet word. Die enigste Van der Poel-kind wat nie op Eldersrust woon nie, Hugo, wat na Nederland verhuis het, het ŉ rekening op ŉ webwerf vir skarefinansiering begin waarmee hy hoop om sy gesin te help om sowat R2 miljoen in te samel om hul woning te herbou. Joubert vertel die Van der Poel-egpaar, André en Helena, het sowat 20 jaar gelede saam met hul oudste kinders uit Nederland na Suid-Afrika geïmmigreer. Die kinders se ma is sowat sewe jaar gelede oorlede. Die gesin was nie Donderdag beskikbaar om met Maroela Media te gesels nie, maar Joubert sê hy twyfel of die huis verseker was, want baie boere in die omgewing glo nie daaraan om hul huis te verseker nie. “Hulle is goeie, netjiese, hardwerkende mense,” vertel Joubert. “Hulle boer suksesvol met beeste, skape en mielies, en is baie bekend in die omgewing tussen Cullinan en Bronkhorstspruit; almal weet maar van hulle.” Van die kinders wat nog op skool is, gaan tydelik tuis by familie wat ŉ kaasmakery aan die noordekant van Cullinan het. Die res van die gesin het solank hul intrek geneem in die buitegeboue op Eldersrust, sowat 12 km buite die dorp. ŉ Familievriendin, wat gevra het om anoniem te bly, sê die gesin was gister moeg en baie getraumatiseer deur die brand en hul groot verlies. Joubert vra enigeen wat wil help met die gesin se dringendste behoeftes moet hom eers by 082 900 3383 bel om te hoor wat nodig is, want hulle het reeds heelwat skenkings ontvang. Intussen help die vroue van die omgewing om etes aan die gesin te voorsien aangesien al hul kombuisware en -toerusting in die slag gebly het. Hy vertel die gesin, wat hy as “baie trotse mense” beskryf, het eers die gemeenskap se hulp geweier en gesê hulle sal self sien kom klaar, maar nadat weldoeners daarop aangedring het om te help, het hulle hulp aanvaar.